***Rauland hyttevelforening***

 *Etablert i 1983*

***Høringsuttalelse.***

***KOMMUNEDELPLAN FOR STIER OG LØYPER I VINJE KOMMUNE.***

**Om høringsprosessen**

Vinje kommune inviterte i mai måned til høring om utkast til ny sti- og løypeplan i Vinje kommune. Rauland hyttevelforening (RHVF) er en av instansene som er bedt om å uttale seg. Vi har blitt forespeilet at planen blir sendt ut til ny høring seinere i år når innspillene fra første høring er bakt inn. RHVF vil gjerne komme tilbake med flere innspill dersom vi ser at det er behov for det.

Omfattende plan

Det er et omfattende utkast til sti- og løypeplan som Vinje kommune har sendt ut. Både sommerstier, vinterløyper, snøskutertraseer og traseer for sykling og riding er inkludert. Rauland hyttevelforening vil i første omgang konsentrere seg om nettet av turstier i sommerhalvåret og skiløyper i vinterhalvåret. Når det gjelder traseer for snøskuterkjøring, sykling og ridning vil vi komme tilbake til dette i neste høringsrunde, når resten av medlemmene i foreningen har fått anledning til å uttale seg.

Grunneierne

Rauland hyttevelforening er innforstått med at grunneierne er en sentral instans i planlegging og opparbeiding av løypenett både sommer og vinter. I dette notatet har vi ikke hensyntatt de utfordringer som ligger i å få grunneierne «med på laget». I vårt notat har vi kun listet opp de sti- og løypetraseene vi mener bør prioriteres i Rauland og hvilke tiltak som må iverksettes for å gjøre disse sommerstiene/ vinterløypene attraktive og brukervennlige.

**Vedlagte løypekart.**

RHVF har utarbeidet kart over de aktuelle turstier som foreningen mener bør prioriteres i sommerhalvåret. Kartene legges ved i høringsnotatet. Stiene, som for øvrig ikke er tegnet inn med millimeters presisjon, følger langt på vei de eksisterende løypetraseene, men enkelte steder har foreslått vi at det opparbeides helt nye traseer.

Tilsvarende har vi også foreslått et par utvidelser av det eksisterende skiløype-nettet på vinterstid.

**Om Rauland hyttevelforening.**

Rauland hyttevelforening (RHVF) har i over 30 år vært den overbyggende hyttevelforeningen for hele Rauland, fra Bossnuten i øst til Raulandsfjell i vest. I dag er vi drøyt 600 medlemmer og medlemstallet er økende.

Vår hovedoppgave er å ivareta medlemmenes interesse i et område der utbyggingstakten er større enn i noe annet hytteområde i Telemark. Vi ønsker å være med på å påvirke den videre utviklingen slik at Rauland også i framtida blir et attraktivt sted for å ha hytte i. Sti- og løypenettet i Rauland er således av svært stor betydning for hyttefolket.

**Sommerstier.**

Rauland må utvikle sommerproduktet.

Rauland har så langt hatt sin styrke som vinterdestinasjon. Den rekordstore utbyggingen av hytter de siste åra er neppe et resultat av det Rauland kan tilby i sommerhalvåret. Vi vet det er et mål både for kommunen og turistnæringen å «styrke sommerproduktet» (som det heter i høringsnotatet fra Vinje kommune). Det er derfor viktig å gjøre Rauland til noe mer enn en «soveby» om sommeren, både for oss hyttefolk, men også for tilreisende. Utvikling av et godt nett med turstier vil være ett viktig bidrag i så måte.

Situasjonen idag

Store områder i Rauland ligger i myrlendt og fuktig terreng, noe som gjør etablering av turstier mer krevende. Rauland Turist har gjort mye de siste åra for å bedre tilbudet av sommerstier, blant annet gjennom skilting og merking av mange turstier, utlegging av plankebruer enkelte steder, oppdatering av løypekart osv.. Selve glansnummeret er selvsagt «Sherpastien» til/fra Falkenuten, både mht. parkeringsforhold, informasjonstavle, merking, hvileplasser og ikke minst den imponerende steinsettingen av stien.

Den spektakulære ruta opp til Falkenuten representerer dessverre unntaket i Rauland. De fleste andre turstiene er utsatt for gjengroing, er lagt i traseer som fort blir sølete og blaute, skilt og merking forringes av vær og vind og flere av stiene er rett og slett vanskelig å finne. Mangel på parkeringsplasser ved turstienes utgangspunkt har også vært et problem. Utfordringene er med andre ord store!

Det viktigste enkelttiltaket

Potensialet for å bedre tilbudet av turstier er stort i Rauland. Tatt i betraktning det store antallet hytter i området OG ønsket om å gjøre Rauland til en enda mer attraktiv sommerdestinasjon, er utvikling av gode turstier det aller, aller viktigste enkelttiltaket i Kommunedelplanen for stier og løyper. Mener Rauland hyttevelforening!

Hva bør gjøres.

Å styrke/videreutvikle tilbudet av turstier i sommerhalvåret handler om en lang rekke tiltak som neppe lar seg gjennomføre over natta. Prosjektene krever både penger, arbeidskraft, kompetanse samt velvillige grunneiere. Viktig er det også å klargjøre ansvarsforhold rundt drift og vedlikehold stinettet. Under har vi listet opp noen viktige tiltak:

* Anlegge flere parkeringsplasser/avkjøringer der turstiene starter
* Sette opp tavler med informasjon om avstander, terreng, vanskelighetsgrad osv.
* Sørge for god skilting og merking langs stiene underveis.
* Bedre tilgjengeligheten over myrer, bekker og i uvegsomt terreng.
* Legge enda mer arbeid i å legge stier utenom myrer og fuktig terreng
* Utarbeide oppdaterte kart som dekker alle de mest brukte turområdene i Rauland
* Utarbeide hefte med mer fyldig info om turstiene i Rauland (jfr. kyststien i Larvik)
* Inngå avtaler med foreninger/organisasjoner om dugnad/vedlikehold av stiene.

Hvor skal stiene gå

Rauland har i dag et relativt godt utbygd nett av turstier. Utfordringen ligger mer i å heve standarden på de eksisterende traseene. For å oppnå det, må flere av virkemidlene som er listet opp i avsnittet over tas i bruk. Rauland hyttevelforening mener videre at det er viktig og riktig å videreutvikle noe få, men gode turstier framfor et titalls halv-dårlige traseer som man hverken har tid eller kapasitet til å vedlikeholde. Sherpastien til Falkenuten viser at turstier i kategorien «klasse A» lokker rekordmange hyttefolk og tilreisende ut i friområdene. Og nettopp det må jo være målet med å videreutvikle et framtidig sti- og løypenett i Rauland. Vi tror videre det er viktig å legge sommerstiene i fjellterreng og i størst mulig grad unngå myrer og terreng med mye vegetasjon og gjengroing. Det vil også redusere behovet for vedlikehold av traseene. 7 av de 8 sommerstiene vi har foreslått under ligger i typisk fjellterreng. Helt konkret vil RHVF foreslå å prioritere følgende 8 områder:

1. Falkeriset med utgangspunkt ved dagens parkeringsplass ved Kromviki
2. Raulandsfjell med utgangspunkt ved Spjotar på Kromvikiveien.
3. Raulandsfjell med utgangspunkt ved Flatland gård på Arabygdveien.
4. Silkedalen med utgangspunkt ved Skisenteret og øverst i Holtardalen.
5. Vierli Øst med utgangsgangspunkt ved Vierli Turistssenter
6. Nipenutan og Storefjell med utgangspunkt på Angravli
7. Bossnuten med utgangspunkt ved Varlandskrysset
8. Flotebu- Møsvatn – Kromviki-stien med utgangspunkt på Flotebu.

**Falkeriset/Falkenuten (1)**

Sherpastien er allerede omtalt flere ganger i dette notatet. Denne turstien ligger allerede «ferdig scoret» og bør selvsagt inngå som en av Raulands mest prioriterte sommerstier i et framtidig nettverk.

Utfordringer: Parkeringsplassen er allerede sprengt på travle utfartsdager, utvidelse er påkrevd etter hvert. Det bør informeres bedre om stien videre innover Falkeriset fra selve Falkenuten, selv om den er tydelig i terrenget. Muligens burde Prestjønni innerst i rundløypa merkes bedre og etableres som en leirplass/rasteplass. Stien videre innover fra Prestjønni oppover liene mot Eggflotti kan også med fordel blir merket.

**Raulandsfjell med Breidalseggi, Sveigefjell, Ljosåtjern (2).**

Raulandsfjell er et område som benyttes langt mindre enn det burde. Mens folk går i kø opp til Falkenuten, ligger Raulandsfjell nærmest urørt. Det skyldes sikkert at stiene opp til platået er ukjente for de fleste og dessuten at de tøffe klatringene skremmer mange fra å gå der. Bedre tilgjengelighet til Raulandsfjell kan således minske presset på Falkenuten. Raulandsfjell kan «angripes» fra flere steder: Fra Arabygdveien (opp til T-hytta), fra Spjotar og fra Ljosåseter (på Kromvikiveien) og fra Bitdalsdammen. RHVF foreslår at det for framtida satses på å oppgradere stien som starter ved Spjotar. Det er den «mildeste» traseen opp til fjellplatået, samtidig som det er det beste utgangspunktet for turer til innover til bl.a. Breidalseggi (1567m), Sveigefjell(1290) og Ljosåtjerna. Stien er dessuten godt synlig og «opptråkket» opp til selve platået. I tillegg er Spjotar også utgangspunkt for den merkede stien østover mot Meheii og kan følgelig utvikles til et større knutepunkt for løypenettet i sommersesongen.

Utfordringer:

Ny parkeringsplass må anlegges ved Spjotar, informasjonstavle må settes opp, stien må merkes helt opp til de til aktuelle fjelltoppene, kryssing av et par større bekker må utbedres, bl.a. over Ljosåi, som er vanskelig å forsere ved stor vannføring.

**Raulandsfjell, T-hytta, Kvikkevatn (3).**

Den (svært) bratte turstien fra Flatland på Arabygdveien og opp til T-hytta er allerede en populær trase opp til fjellplatået med fantastisk utsikt over Totak og områdene mot sør og vest. Fra T-hytta er det sti i lettgått høyfjellsterreng innover flatene mot Kvikkevatn. Herfra er det flere valgmuligheter. En mulighet er å ta avstikkkeren til høyre opp på Skarsnuten(1495 m). RHVF foreslår i tillegg en rundløype tilbake mot Totak nedover langs Kvikkåi som ender opp nede på Arabygdveien igjen, ca en kilometer vest for utgangspunktet på parkeringsplassen ved Flatland.

Utfordringer:

Utvide parkeringsplassen ved Flatland noe. Ny informasjonstavle med kart og informasjon om vanskelighetsgrad (ingen løype for hjertepasienter, dette). Turstien må også merkes videre fra T-hytta til Kvikkevatn og videre opp til Skarsnuten. I tillegg er det ingen merking på stien tilbake langs Kvikkåi. Bortsett fra selve løypemerkingen, trngs det ingen tilrettelegging fordi terrenget er tørt og eksisterende stier er allerede markerte med unntak av avstikkeren til Skarsnuten den nederste strekningen langs Kvikkåi. Se kart nr.

**Silkedalsområdet, Svinefjell/Brattskarnuten (4).**

Dette er fjellområdene sør og øst for de tettest utbygde hyttefeltene i Rauland. Det er allerede etablert et godt merket nett med stier i området med flere etablerte rundløyper (f.eks. Oksatjønnstien og stien fra Skisenteret via Silkedalsnuten/Svinefjell og ned til Holtardalen). Løypenettet er lett tilgjengelig og kan nås av svært mange uten å bruke bil, noe som vel også bør være et mål.

I dette området foreslår vi helt konkret at det lages en ny rundløype fra Holtardalen til Brattskarnuten (1203 m) med «retur» via Kjåkemeitjønn og tilbake til Holtardalen. Se kart nr.

Utfordringer:

Det bør anlegges parkeringsplasser ved enden av de to hytteveiene øverst i Holtardalen. Ved disse to utgangspunktene har man vunnet flere hundre meter slik at tilgangen til turstiene i Silkedalen blir langt enklere. Det bør settes opp informasjonstavler på begge parkeringsplasser og stiene inn mot eksisterende rundløype (Skisenteret – Holtardalen), må merkes. Det må selvsagt også ny trase over Brattskarnuten – Kjåkkkemeitjønn gjøres. Det er en god del vått terreng i dette området og tiltak må vurderes, jfr. omlegging noen av dagens valg av traseer.

**Vierli øst, Oksatjønn / Heimveglinuten (5).**

RHVF foreslår at det merkes en ny rundsløyfe fra Vierli via Oksatjønn til Heimveglinuten med retur nord Motten og ned alpintraseen til Vierli Turistsenter. I dette området er det allerede en godt innarbeidet og merket rundsløyfe på 2,5 km fra Oksatjønn sørover i retning av Silkedalen. Begge disse traseene er familievennlige og ligger nær flere av de store hyttefeltene på Vierli.

Utfordringer:

For mange, ikke minst tilreisende turister, er startstedene for disse løypene vanskelig å finne, og må følgelig markeres bedre med Informasjonstavler ved utgangspunktet på Vierlii dette området er også lagt i myrlendt terreng flere steder og det bør vurderes å forsøke og legge deler av traseene i tørrere terreng og/eller legge ut trebroer over de mest sølete passasjene.

**Nipenutan, Storefjell (6).**

Dette er nærområdene til Angravli, Austare Vierli og Heimvegli. Det er flere hundre hytter i området, men så langt har de to nærmeste fjellpartiene Nipenutan (1126 m) og Storefjell (1180 m) vært forholdsvis lite benyttet til turgåing om sommeren. I hvert fall er det relativt begrenset av godt markerte turstier i området. RHVF har tegnet inn en alternativ trase der vi har lagt til grunn det som finnes av merkede sommerstier samt hensynstatt kartterrenget, jfr forsøkt å unngå myrer og vått terreng.

Utfordringer:

Først og fremst å befare det aktuelle området, gjerne i nært samarbeid med grunneier(e) i området for å kartlegge mulighet for å opparbeide en attraktiv tursti i nærområde til flere hundre hytteeiere.

**Bossnuten-området (7)**

Bossnuten rager over 1400 meter over havet, er synlig over store deler av Rauland og har i mange år vært et attraktivt turmål. For tre år siden stengte grunneieren på Bossbøen både sti og parkeringsmuligheter. Her bør og må nye alternativer raskt bli lansert. RHFV har blitt informert om at det arbeides for å åpne en helt ny trase til Bossnuten med utgangspunkt -og parkeringsmuligheter - ved Varlandskrysset. I følge grunneier i området vil en slik sti være langt slakere og mer «publikumsvennlig» enn den eksisterende bratte stien opp fra Bossbøen. RHVF har også tegnet inn en rundløype via Bikkjelinuten (1182 m) på vei ned fra Bossnuten for å gjøre turen mer variert og attraktiv. I tillegg går det også stier østover fra Lille Bossnuten til Grassfjell/Skinnarbu-området.

Utfordringer:

Anlegge ny parkeringsplass ved Varlandskrysset. Sette opp informasjonstavle på parkeringsplassen. Merke ny trase opp til fjelltoppen samt sløyfa rundt Bikkjelinuten.

**Livoll/Flotebu(bak Uvatn) – Kromviki (8)**

Denne traseen er tegnet inn på de nye sommerkartene i Rauland og har sitt utgangspunkt på hyttefeltet Flotebu vest for Uvatn. Stien går i slakt og noe myrlendt terreng nordvestover via demningen ved Nesbukti ved Møsvatn og ender opp på Kromvikiveien like ved parkeringsplassen til Falkenuten. Traseen inngikk også som en del av Helteløpet i juni 2016. Denne turstien er lite kjent for de fleste og er den eneste av RHVF 8 prioriterte ruter som ikke går i høyt fjellterreng. Utgangspunktet for denne turstien kan selvsagt også være fra Kromvikisiden (eksisterende parkeringsplass for Falkenuten) med vandring søroveri retning mot Flotebu/hotellet/Vierli.

Utfordringer:

Opparbeide parkeringsplasser og informasjonstavle ved aktuelt utgangspunkt på Flotebu. Videre må stien merkes og tiltak gjennomføres ved våte partier. Stien er relativt lang (8-9 km), kanskje burde det legges til rette for en leirplass/spiseplass, eksempelvis ved Nesbukti.

**Vinterløyper.**

Rauland har i dag et godt tilbud av oppkjørte skiløyper på vinterstid. I følge Rauland Turist utgjør samlet lengde ca. 150 km. Løypenettet, sammen med et stadig bedre alpintilbud, er helt klart en vesentlig årsak til Raulands store attraktivitet på vinterstid. Rauland hyttevelforening mener også at oppkjøringen av løypenettet så langt har vært tilfredsstillende, selv om det alltid vil være enkeltdager/enkeltstrekninger der prepareringen har vært mangelfull, ikke minst på stormfulle vinterdager med stort snøfall.

**Løypenettet må utvides**

Men det eksisterende løypenettet må heller ikke bli en sovepute. Med få unntak har dagens løypenett i Rauland stått på stedet hvil i mange år, til tross for at antall hytter, og skiturister, har økt dramatisk de siste 10-15 åra. Begrepet «å gå i kø» dukker stadig oftere opp, bl.a. i Silkedalen, på «Gazastripa» og i løypene rundt Vierli Turistsenter og Rauland høgfjellshotell. Rauland hyttevelforening mener derfor det er på høy tid å utvide nettet av oppkjørte skiløyper. Under har vi foreslått 4 nye løypetraseer. Det er kan hende et ambisiøst mål, men for å redusere kostnadene til utvidet løypepreparing, kan det være en ide å begrense preparering av disse løypene til de periodene som erfaringsmessig er travlest, som f.eks. i i perioden fra vinterferien og fram til avsluttet påskeferie.

**Andre vinterdestinasjoner**

Sammenliknbare norske vinterdestinasjoner kan for øvrig vise til et langt mer omfattende løypenett enn Raulands 150 km: En oversikt sakset fra Internett viser bl.a. følgende: Geilo/Ustaoset (500 km), Beitostølen (320 km), Sjusjøen/Nordseter(300 km), Hemsedal(250 km), Sirdal (200 km) og Hovden(170 km). Skal Rauland opprettholde sin solide posisjon som en dominerende vinterdestinasjon, må derfor tilbudet av preparerte skiløyper utvides i åra som kommer.

**Her bør det komme nye skiløyper**

1. Helt konkret foreslår RHVF å utvide løypenettet på vestsiden av Møsvatn med en rundløype som starter på Blåløypa ved Farhovdfjellet og føres vestover mot Kromvikiveien nær parkeringsplass ved Falkenuten og ledes videre sørover med påkopling til eksisterende løypenett ved Sveige bru. En slik løype vil for en stor del gå i myrlendt terreng og således være relativt enkelt å kjøre opp.
2. Alternativt – og mer ambisiøst – foreslår vi også at enda lenger rundløype som strekker seg forbi Falkenuten og innover viddene på Falkeriset før den snur og vender sørover igjen mot Sveige bru. Se vedlagte kart vi har kalt «Skiløyper Falkenuten».
3. Vi ber også om at det vurderes å lage en (liten) rundløype til Juvstøyl. I dag kjører løypemaskinen fram og tilbake i samme spor slik at traseen kun blir en «mateløype» for de som har hytte på Juvstøyltoppen. Ved å lage en sløyfe, vil løypa blitt mer attraktiv for andre skigåere også.
4. Vi ønsker også å knytte Holtardalen til løypenettet i Silkedalen med en enda mer attraktiv trase enn i dag. Vi er klar over at det kan være problemer med grunneiere i området, men ber om at det vurderes å etablere en oppkjørt løype fra toppen av det nye skitrekket som går gjennom hyttefeltet (i nærheten av det utsprengte fjellet) og videre innover til den innerste delen av Silkedalsløypa. (Se kart med fet markering av foreslåtte traseer øverst i Holtardalen, Juvstøyl og Falkenuten).

**Trafikkforhold**

I tilknytning til utvikling av løypenettet på vinterstid, vil Rauland hyttevelforeninger gjenta et tidligere krav om trafikksikring. Mange av de som benytter skiløypene i Rauland kommer med bil. Det må derfor legges bedre til rette for avkjøringer og parkeringer flere steder i Rauland. Verst er situasjonen på Farhovdriset langs fv. 37 der Silkedalsløypene starter. Avkjøringen ligger på feil side av veien i forhold til løypene og på travle vinterhelger kan det være kaotiske tilstander med stor biltrafikk, glatt veibane, barn i pulker, hunder i bånd og høye brøytekanter som skal forseres for å komme ut i løypa.

Også ved hyttefeltene ved Hovdeli og Heimvegli krysser skiløypene fylkesvei 37. Rauland hyttevelforening gjentar derfor kravet om nedsatt fartsgrense på disse to strekningene. Vi mener også at det på sikt bør anlegges egne underganger på disse to stedene, tilsvarende det som er bygget under veien ved Vierli, Høyfjellshotellet og ved Skisenteret.

Sist, men ikke minst, vil Rauland hyttevelforening nok en gang påpeke at krysningspunktet Flotebuveien - lysløypa(Gazastripa) fortsatt er et uløst problem. Lysløypa er en av Telemarks mest benyttede skiløyper, samtidig som Flotebuveien er hyttevei for nærmere 200 hytter på Storhaug, Farhovd, Livoll og Flotebu. Hyttevelforeningen er fortsatt forundret over at Vinje kommune ikke satte krystallklare krav til grunneiere i området om planfri skikryssing av Flotebuveien da søknader om utbygging av nye hyttefelt i området ble behandlet.

**Traseer for snøskuterkjøring**

Rauland hyttevelforening hadde få eller ingen vesentlige innvendinger til den omfattende planen som for skuterkjøring i Vinje kommune som ble vedtatt i kommunestyret tidligere i år. Rent generelt er hyttevelforeningen restriktive mot all støyende virksomhet i nærheten av hyttefeltene, noe som også var bakgrunnen for vårt sterke engasjement mot det planlagte motorsportanlegget for snøskuterkjøring ved Torvetjønn i fjor.

**Sykling og ridning.**

Når det gjelder etablering av nye traseer for sykling og ridning i Rauland, vil vi komme tilbake med eventuelle innspill i neste høringsrunde etter å ha luftet saken med våre medlemmer.

Rauland hyttevelforening vil likevel anføre allerede nå at vi er positive til etablering av nye sykkelstier. Vi synes det er flott at kommunen ser nye muligheter til bruk av fjellet og på den måten følger trenden vi ser andre steder i landet, eksempelvis den imponerende sykkeltraseen som er anlagt i Trysil.

Porsgrunn, 12. september 2016

På vegne av styret i Rauland hyttevelforening

Erik Berg-Hansen (leder)